Nadejda Subbotina

Nadejda Dmitrievna Subbotina yer-kirafa gu Mokiyevski-Zubok ( rossiavon Надежда Дмитриевна Субботина, Мокиевская-Зубок ) tiyir rossiaf artowasik. Koe Yelets utca ke Oryol bowexo koe savsafo rossiafo gindaxo bak 1855 kobliyir. Kaiki 1930 koe ape Moskva nuve awalkeyer.

 Blirizva 
Vey oluafa yasa, Nadejda tiyir nazbeikya ke Dmitri Subbotin pilkotik is Sofia Iovskaya. Radimi oldafa vayara koe Moskva, bak 1873 ko Swiza va Maria berya kevlapir lize va trakuropa koe kotla ke Zürich vayar. 

Va Fritsch rijay dem jotaf rossiaf vayasik kalion paker. Va Pyotr Lavrov seltevaf suterotik rungruper aze vanpir dokobasik va Vpered virda. Kadimi kopoura va nobara va kotla ke Zürich gan rossiafe bowere bak 1874, ko Rossia dimlapir ise va Izmalkovo vofa wida koirubar lize tove tawadayikeem kev bowere galbedur. Azon koe Oryol va Pyotr Zaitcnevski artowasik skedar. Do Lidya Figner koe Tetyuci soker.

Ba 23/09/1874 nope walzilira va biuna neva pu oldikya ke Oryol, koe Kazan zo soper. Bak idulugal ke diref ilanacek amulanon zo tunuyar. Bam va Odesa koirubar lize artowason wan galbedur ise va Seltevaf Artowas Kotrossiaf grustaks denfir. Ba 07/08/1876 koe Moskva zo soper nume gu Butirka flint zo kobuder. Kevotceteson va boksaf dagis gropeem, va tarlera ke daginikeem paker.

Ko Sankt Peterburg zo arburer. Kojizayana gu Jiz va 50, gu tevdafa stanjura koe Sibiria gan erkey ba 14/03/1877 zo lanzar. Bak lerdeaksat ko Narim koe Tomsk gola az Kainsk koe Novosibirsk. Bak pereaksat ke 1880 koe Tomsk va Stepan Mokiyevski-Zubkov divblinik yerumar lize kaikion al zo stanjur.

Bak 1889 ko europafa Rossia ronodimpir. Radimi titfira ke gindaxo, tir ke Seltom dem savsaf daginik is gaderopikaf divblinik. Inafa conyuta kaiki 1930 koe Moskva zo drasur.

 Yasa 
 Sofia Subbotina ( 1830-1919 ) : gadikya, artowasik
 Yevgenya Subbotina ( 1853-1930 ) : berikya, artowasik
 Maria Subbotina ( 1854-1878 ) : berikya, artowasik
 Nadejda Subbotina ( 1855-1930 ) : berikya, artowasik

 Dere rupec 

 Vuestexa 
 (ru) Субботина Надежда Дмитриевна // Деятели революционного движения в России : в 5 т. / под ред. Ф. Я. Кона и др. — М. : Всесоюзное общество политических каторжан и ссыльнопоселенцев, 1927—1934.

|style="vertical-align: top;"|

|}

Subbotina (Nadejda)
Subbotina (Nadejda)
Subbotina (Nadejda)